Ego Petrus curatus de Nantel et ego Reymundus vicarius d’Espy notum facimus presens scriptum visuris vel audituris quod cum discordia verteretur inter religiosos viros abbatem et conventum Myratorii ex una parte, et nobilem mulierem Alix dominam d’Andalost ex altera, super terris de Florentie et de Sagrinie, tandem de consensu et voluntate utriusque partis per legitimos viros fide dignos et per supermanentes juratos super sancta Dei Evangelia, videlicet fratrem Pontium conversum Miratorii, Aimonem dictum Chalvet, Aimonem dictum Panoilliat et Martinum dictum Boner, divisa fuit dicta terra et partita in hunc modum : videlicet quod domus Miratorii habet in territorio de Sagrignie has proprias petias terre, videlicet unam condaminam que tendit Araudo versus Balmam iuxta viam, item unam combam pardesus Lotul, item medietatem partam campi de Nuce et medietatem campi de Furno, item condaminam iuxta casale grangie, item unam posam que tendit ad occidentem contra montem d’Espy, item pratum de Lachal et dimidiam conbam super fontem que partitur illis de Croillie, et totam terram de Charchal, et combam de Charchal, item Lo Molard ubi est domus Chanlauber usque ad magnum Ciriser, item per desus Chies les Bardet unam posam. Preterea dixerunt supradicti divisores et jurati coram omnibus quod de ceteris terris et nemoribus dicti loci de Sagrignie, possunt dicti abbas et conventus uti et excolere ad propriam voluntatem non obstante alicuius contradictione. Et in huius rei testimonium presenti scripto sigilla nostra apposuimus. Actum anno Domini Mo CCo Lo Vo mense augusti.